1. ปัจจัยความเสี่ยง

1.1 ความเสี่ยงในการพึ่งพาลูกค้ารายใหญ่หรือน้อยราย

  บริษัทฯ ได้ตระหนักถึงความเสี่ยงในการพึ่งพามูลค่าซื้อขายหลักทรัพย์ของลูกค้ารายใหญ่
  จึงมีนโยบายในการลดความเสี่ยงจากการกระจุกตัวของกลุ่มลูกค้า
  โดยมีมาตรการขยายฐานลูกค้าของบริษัทฯ
  ให้กว้างมากขึ้นด้วยการเพิ่มทีมงานการซื้อขายหลักทรัพย์ ขยายสาขา
  และเพิ่มช่องทางการซื้อขายหลักทรัพย์ด้วยระบบ Internet

  ทั้งนี้ บริษัทฯ ได้เริ่มทยอยใช้มาตรการดังกล่าวตั้งแต่ปี 2541 ซึ่งในปี 2545 บริษัทฯ
  สามารถลดความเสี่ยงที่เกิดจากการพึ่งพิงลูกค้ารายใหญ่ได้ในระดับหนึ่ง
  โดยปริมาณการซื้อขายหลักทรัพย์ของลูกค้ารายใหญ่ 10
  รายแรกเทียบกับมูลค่าการซื้อขายทั้งหมดของบริษัทฯ ได้ลดลงจาก 45% เป็น 19% และ 13%
  ในปี 2544 และปี 2545 ตามลำดับ

  บริษัทฯ มีมูลค่าการซื้อขายของลูกค้า 10 รายแรกในปี 2545 เท่ากับ 43,071 ล้านบาท
  ซึ่งหากบริษัทฯ ต้องสูญเสียลูกค้ารายใหญ่ 10 รายแรกไป จะกระทบรายได้ของบริษัทฯ
  คิดเป็นร้อยละ 10 ของรายได้ทั้งหมด

1.2 ความเสี่ยงจากแนวโน้มราคาลดลง

  จากการที่ตลาดหลักทรัพย์ฯ
  และสำนักงานคณะกรรมการกำกับหลักทรัพย์และตลาดหลักทรัพย์ได้ประกาศกำหนดค่าธรรมเนียมขั้นต่ำในการเป็นนายหน้าซื้อขายหลักทรัพย์
  มีผลบังคับใช้ตั้งแต่วันที่ 14 มกราคม 2545 เป็นต้นมา
  ทำให้ความเสี่ยงจากแนวโน้มราคาลดลงสำหรับธุรกิจนายหน้าซื้อขายหลักทรัพย์หมดไป

  อย่างไรก็ตาม หากตลาดหลักทรัพย์ฯ
  มีการปรับเปลี่ยนนโยบายค่าธรรมเนียมขั้นต่ำไปสู่การเปิดเสรีค่าธรรมเนียมฯ อีกครั้งในอนาคต
  จะมีผลกระทบอย่างมากต่อความสามารถในการทำกำไรของบริษัทหลักทรัพย์ทั้งระบบ
  ดังเช่นที่เคยเกิดขึ้นในปี 2544

1.3 ความเสี่ยงที่เกิดจากการพึ่งพาบุคลากรหลักของบริษัทฯ

  ตลอดระยะเวลาที่ผ่านมาผู้บริหารของบริษัทฯ
  มีส่วนสำคัญเป็นอย่างมากในการดำรงอยู่และการฟื้นตัวของบริษัทฯ ในปัจจุบัน กรรมการ 3 ท่าน
  ที่มีบทบาทสำคัญในการบริหารงาน ได้แก่ นายโรเบิร์ต แม็คมิลเล็น นายเรืองวิทย์ ดุษฎีสุรพจน์
  นายเชาว์ อรัญวัฒน์ โดยเฉพาะ นายเรืองวิทย์ ดุษฎีสุรพจน์ และนายโรเบิร์ต แม็คมิลเล็น
  ถือได้ว่าเป็นผู้ริเริ่มกอบกู้สถานะของบริษัทฯ จากบริษัทที่เกือบต้องปิดกิจการในปี 2540
  มาเป็นบริษัทที่มีฐานะการเงินที่แข็งแกร่งในปัจจุบัน โดยในเดือนกันยายน 2540
  ซีมิโก้ได้รับแจ้งจากสำนักงาน ก.ล.ต. ว่า บริษัทฯ อาจต้องหยุดการดำเนินธุรกิจ หากบริษัทฯ
  ไม่สามารถดำรงเงินทุนสำรองอย่างเพียงพอ โดย ณ วันที่ 30 กันยายน 2540 บริษัทฯ
  มีมูลค่าการตลาด (Market Capitalisation) เท่ากับ 259.53 ล้านบาท มูลค่าหนี้สินรวม
  (ทั้งนี้ ไม่รวมบัญชีลูกค้า) ณ 31 ธันวาคม 2540 จำนวน 436 ล้านบาท
  และมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2540 จำนวน 866.51
  ล้านบาท

  กลุ่มผู้บริหารภายใต้การนำของกรรมการหลักทั้ง 3 ท่าน
  ได้ร่วมกันบริหารงานและมีส่วนสำคัญในการผลักดันให้บริษัทฯ ประสบความสำเร็จ ดังนี้

   บริษัทฯ ประสบความสำเร็จในโครงการเพิ่มทุนนับแต่ปี 2541 ถึงปัจจุบัน
  โดยสามารถระดมทุนได้กว่าพันล้านบาทในช่วงที่สภาวะเศรษฐกิจในประเทศไทยอยู่ในสภาวะเงินฝืด

   ได้ดำเนินนโยบายปลอดจากภาระหนี้สินตั้งแต่ปี 2541 จนถึงปัจจุบัน
  ตลอดจนลดขาดทุนสะสมกว่าพันล้านบาทจนสามารถจ่ายเงินปันผลจำนวน 0.50
  บาทต่อหุ้นให้แก่ผู้ถือหุ้นในเดือนพฤษภาคม 2542 และเมื่อบริษัทฯ
  ประสบภาวะขาดทุนจากนโยบายค่าธรรมเนียมเสรีในปี 2543 และปี 2544 บริษัทฯ
  ได้ขออนุมัติผู้ถือหุ้นโอนเงินสำรองตามกฎหมายและส่วนล้ำมูลค่าหุ้นบางส่วนไปชดเชยขาดทุนสะสมในการประชุมสามัญผู้ถือหุ้นประจำปี
  2545 เพื่อให้สามารถจ่ายเงินปันผลให้ผู้ถือหุ้นได้เมื่อมีกำไร

  
  ขยายฐานรายได้นอกเหนือจากธุรกิจนายหน้าซื้อขายหลักทรัพย์ไปสู่ธุรกิจด้านวาณิชธนกิจและซื้อขายตราสารหนี้เพิ่มขึ้น
  รวมทั้งการลงทุนในบริษัทย่อยเพื่อประกอบธุรกิจจัดการกองทุนส่วนบุคคล

  หลังจากที่นายเชาว์ อรัญวัฒน์ ได้เข้าร่วมงานกับบริษัทฯ ในตำแหน่งกรรมการผู้จัดการในปี 2543
  นายเชาว์ อรัญวัฒน์ได้เป็นกำลังสำคัญในการขยายฐานลูกค้าของธุรกิจนายหน้าซื้อขายหลักทรัพย์
  โดยจำนวนลูกค้าซื้อขายหลักทรัพย์ได้เพิ่มขึ้นจากจำนวน 1,449 ราย ในปี 2542 มาเป็น 6,341
  ราย ในปี 2545 โดยส่วนแบ่งตลาดได้เพิ่มขึ้นอย่างมีนัยสำคัญ จากส่วนแบ่งตลาด 3.74% ในปี
  2543 มาเป็น 7.9% ในปี 2545 ทั้งนี้ การเติบโตของปริมาณการซื้อขายหลักทรัพย์ผ่านบริษัทฯ
  เปรียบเทียบปี 2545 กับปี 2543 ได้เพิ่มขึ้นถึง 372%
  ในขณะที่ปริมาณการซื้อขายรวมของตลาดหลักทรัพย์เพิ่มขึ้นเพียง 123%

จากที่กล่าวข้างต้น ผู้บริหารชุดปัจจุบันมีความสำคัญต่อการดำรงอยู่ของบริษัทฯ ดังนั้นจึงกล่าวได้ว่า
บริษัทฯ มีความเสี่ยงในการพึ่งพาบุคลากรหลักดังกล่าว หากบริษัทฯ
สูญเสียบุคลากรข้างต้นไปอาจส่งผลให้บริษัทฯ
ไม่สามารถรักษาระดับผลการดำเนินงานดังเช่นในระดับปัจจุบัน อย่างไรก็ตาม บริษัทฯ
ได้ตระหนักถึงความเสี่ยงในข้อนี้
จึงได้พิจารณาอนุมัติการออกหุ้นสามัญและใบสำคัญแสดงสิทธิให้ผู้บริหารและบุคลากรหลักที่มีความสำคัญต่อบริษัทฯ
เพื่อเป็นเครื่องมือในการรักษาบุคลากรที่มีความสำคัญต่อความอยู่รอดและการดำเนินงานของบริษัทฯ
ให้คงอยู่กับบริษัทฯ ต่อไปในอนาคต
ด้วยโครงการจัดสรรใบสำคัญแสดงสิทธิให้แก่กรรมการและพนักงาน
โดยแบ่งช่วงเวลาของการจัดสรรออกเป็น 3 ช่วง จำนวนช่วงละหนึ่งในสาม
(แต่ละช่วงจะห่างกันหนึ่งปี)
หากบุคลากรหลักรายใดลาออกก่อนการจัดสรรใบสำคัญแสดงสิทธิดังกล่าวจะแล้วเสร็จด้วยเหตุผลนอกเหนือจากที่กำหนดโดยคณะกรรมการบริษัทฯ
บุคคลนั้นจะไม่ได้รับการจัดสรรใบสำคัญแสดงสิทธิส่วนที่เหลือ

1.4 ความเสี่ยงในการพึ่งพาผู้ถือหุ้นชาวต่างประเทศ

  ในสภาพการแข่งขันในปัจจุบัน บริษัทฯ
  ยังต้องพึ่งพาความช่วยเหลือในด้านการแนะนำลูกค้าและเครือข่ายของผู้ถือหุ้นต่างประเทศ เช่น
  Quam Securities Co., Ltd. (เดิมชื่อ APC Securities Co., Ltd.)โดย Quam
  Securities Co., Ltd. และบริษัทย่อยประกอบธุรกิจเงินทุนและหลักทรัพย์อยู่ในฮ่องกง
  โดยบริษัทฯ
  ได้รับความช่วยเหลือในด้านการแนะนำนักลงทุนต่างประเทศที่สนใจจะเข้ามาลงทุนในประเทศไทย
  ไม่ว่าจะเป็นในรูปของตลาดทุนหรือตลาดเงิน หรือสนใจจะเข้ามาลงทุนในบริษัทขนาดใหญ่
  ขนาดกลางที่มีศักยภาพสูงในประเทศไทย รวมทั้งการให้ความร่วมมือในการจัดจำหน่ายหุ้น
  (Placement) เนื่องจากฮ่องกงถือได้ว่าเป็นศูนย์กลางธุรกิจในแถบเอเซีย
  บริษัทชั้นนำของโลกต่างเข้ามาเปิดสาขาหรือสำนักงานตัวแทนในฮ่องกง ดังนั้น การที่บริษัทฯ
  ตั้งสำนักงานตัวแทนในฮ่องกง และการที่ Quam Securities Co., Ltd. เป็นผู้แนะนำบริษัทฯ
  ผ่านเครือข่ายที่ Quam Securities Co., Ltd. มีอยู่แล้วในอดีต เป็นการช่วยให้บริษัทฯ
  เข้าถึงผู้บริหารระดับสูงของบริษัทชั้นนำต่าง ๆ ได้รวดเร็วยิ่งขึ้น
  ซึ่งมีส่วนเพิ่มประสิทธิภาพในการดำเนินธุรกิจของบริษัทฯ มากยิ่งขึ้น